I.Úvod

Metán je silný skleníkový plyn, ktorého celkový vplyv na zmenu klímy prekonáva len oxid uhličitý. Na molekulárnej úrovni má metán na otepľovanie väčší vplyv než oxid uhličitý. Aj keď metán zostáva v atmosfére kratší čas, významne vplýva na klímu a prispieva k tvorbe troposférického ozónu, čo je látka silne znečisťujúca miestne ovzdušie, pričom sama spôsobuje závažné zdravotné problémy . Zníženie emisií metánu preto prispieva k spomaleniu zmeny klímy, ako aj k zlepšeniu kvality ovzdušia. Podstatnú časť emisií metánu je pritom možné nákladovo efektívne znižovať.

V nariadení o riadení energetickej únie a opatrení v oblasti klímy je Komisii adresovaná výzva, aby predložila strategický plán na zníženie emisií metánu. Okrem toho v oznámení o Európskej zelenej dohode Komisia uviedla, že emisie metánu súvisiace s energetikou je potrebné riešiť ako súčasť záväzku dosiahnuť do roku 2050 klimatickú neutralitu. Politické opatrenie zamerané na zníženie emisií metánu tým prispeje k snahám EÚ o dekarbonizáciu v rámci plánu cieľov v oblasti klímy do roku 2030, ako aj k cieľu nulového znečistenia EÚ, ktorým sa sleduje vytvorenie netoxického prostredia.

V súčasných politikách týkajúcich sa emisií látok iných ako CO2 sa do roku 2030 predpokladá zníženie emisií metánu v EÚ o 29 % v porovnaní s úrovňami v roku 2005. Napriek tomu však z posúdenia vplyvu plánu cieľov v oblasti klímy do roku 2030 vyplýva, že metán bude v EÚ aj naďalej dominantným skleníkovým plynom iným ako CO2. V rámci posúdenia vplyvu sa dospelo k záveru, že zvýšenie ambícií týkajúce sa znižovania emisií skleníkových plynov aspoň na 55 % do roku 2030 v porovnaní s rokom 1990 si bude vyžadovať aj intenzívnejšie úsilie o riešenie otázky emisií metánu, pričom prognózy naznačujú, že do roku 2030 je potrebné zintenzívniť úsilie tak, aby sa dosiahlo zníženie emisií metánu o 35 % až 37 % v porovnaní s rokom 2005. Na celosvetovej úrovni sa predpokladá, že zníženie emisií metánu, ktoré súvisia s ľudskou (antropogénnou) činnosťou, o 50 % v rámci nasledujúcich 30 rokov by mohlo znížiť globálnu zmenu teploty o 0,18 stupňov Celzia do roku 2050 .

Cieľom EÚ je znížiť do roku 2030 emisie všetkých skleníkových plynov, pričom na antropogénne emisie metánu sa vzťahujú záväzné národné ciele znižovania emisií podľa nariadenia o spoločnom úsilí (ESR) . V súčasnosti však neexistuje žiadna politika zameraná na znižovanie antropogénnych emisií metánu. Približne 41 % globálnych emisií metánu pochádza z prírodných zdrojov (biogénne), ako sú mokrade alebo prírodné požiare . Zvyšných 59 % emisií je antropogénnych, pričom ich najväčším zdrojom je poľnohospodárstvo (40 – 53 %) – predovšetkým v súvislosti s intenzívnou produkciou, výroba a používanie fosílnych palív (19 – 30 %) a odpad (20 – 26 %). Pokiaľ ide o EÚ, 53 % antropogénnych emisií metánu pochádza z poľnohospodárstva, 26 % z odpadu a 19 % z energetiky. Vykazované rozdelenie emisií podľa odvetví sa so zlepšovaním vykazovania a zberu údajov naďalej rozvíja. Tieto tri odvetvia však predstavujú takmer 95 % globálnych antropogénnych emisií metánu, a preto by mali byť zmierňujúce opatrenia zamerané práve na ne .

EÚ by takisto mala zohrávať úlohu pri zabezpečovaní znižovania emisií metánu na celosvetovej úrovni. Aj keď príspevok EÚ k celosvetovým emisiám metánu predstavuje len 5 % , Únia môže využiť svoju pozíciu najväčšieho svetového dovozcu fosílnych palív a významného aktéra v odvetví poľnohospodárstva na to, aby podporila podobné opatrenia aj zo strany svojich globálnych partnerov. EÚ je technickým lídrom v oblasti satelitného snímania a zisťovania úniku emisií metánu prostredníctvom programu Copernicus a môže viesť medzinárodnú spoluprácu s cieľom zlepšiť monitorovanie globálnych emisií metánu a ich zmierňovanie.

V tomto oznámení sa stanovuje stratégia na znižovanie emisií metánu. Opisuje sa v nej komplexný politický rámec, v ktorom sa kombinujú konkrétne medziodvetvové opatrenia a odvetvové opatrenia v rámci EÚ, a ktorým sa podporujú podobné opatrenia aj na medzinárodnej úrovni. Kým z krátkodobého hľadiska stratégia podporuje celosvetové dobrovoľné a podnikateľské iniciatívy zamerané na okamžité odstránenie nedostatkov, pokiaľ ide o monitorovanie, overovanie a vykazovanie emisií, ako aj na zníženie emisií metánu vo všetkých odvetviach, predpokladá sa v nej, že v roku 2021 budú predložené legislatívne návrhy na úrovni EÚ s cieľom zabezpečiť rozsiahle a včasné príspevky k dosiahnutiu cieľov EÚ v oblasti dekarbonizácie.

II.Nová stratégia na zníženie emisií metánu: kombinácia medziodvetvových a odvetvových opatrení

Otázku emisií metánu riešila EÚ prvýkrát v stratégii prijatej v roku 1996 . V nasledujúcich rokoch EÚ prijala iniciatívy v oblasti regulácie, ktoré prispeli k zníženiu emisií metánu v kľúčových odvetviach. V porovnaní s úrovňou v roku 1990 sa emisie metánu v odvetví energetiky znížili o polovicu, zatiaľ čo emisie z odpadu klesli o tretinu a emisie z poľnohospodárstva o niečo viac ako pätinu . Aj napriek tomu sú emisie metánu v každom z týchto odvetví aj naďalej významnou výzvou.